Forseti Kasakstans skipar öryggissveitum landsins að skjóta mótmælendur án viðvörunar. Hann útilokar samningaviðræður af öllu tagi.
Öryggissveitum í Kasakstan hefur verið skipað að skjóta á mótmælendur án viðvörunar. Forseti landsins segir að samningaviðræður við andstæðinga hans komi ekki til greina. Þeir séu stigamenn sem hafi hlotið þjálfun í andófsaðgerðum erlendis.
Kassym-Jomart Tokayev forseti ávarpaði þjóðina í dag í þriðja sinn á einni viku. Þar hótaði hann að eyða þeim sem hann kallaði vopnaða stigamenn, sem hafa staðið fyrir mótmælum undanfarna daga. Hann kvaðst hafa fyrirskipað öryggissveitum að skjóta þá án viðvörunar. Þetta væru menn sem eyðilegðu eignir annarra, hryðjuverkamenn sem beittu vopnum gegn almennum borgurum og svifust einskis.
Talsmenn innanríkisráðuneytis þar í landi gáfu það út í dag að 26 vopnaðir glæpamenn og átján lögreglu- og öryggissveitamenn hefðu látið lífið í óeirðum undanfarna daga. Fjöldi fólks hefur særst, nokkrir alvarlega.
Sameinuðu þjóðirnar og nokkrir þjóðarleiðtogar hafa hvatt til þess að deilurnar sem spruttu upp um áramót verði jafnaðar við samningaborðið. Tokayev forseti kvað það af og frá í sjónvarpsávarpi til þjóðarinnar í dag. Ekki kæmi til greina að semja um neitt við vopnaða stigamenn sem hefðu hlotið þjálfun erlendis í andófsaðgerðum. Hann þakkaði Rússum, Kínverjum og Tyrkjum fyrir aðstoðina sem þeir hefðu veitt Kasökum að undanförnu og sér í lagi Vladimír Pútín, forseta Rússlands, sem sendi hersveit í gær til að aðstoða heimamenn við að koma á röð og reglu.
Forseti Kasakstans skipar öryggissveitum landsins að skjóta mótmælendur án viðvörunar. Hann útilokar allar samningaviðræður.